Richardsbaai-lughawe (IATA-kode: RCB, ICAO: FARB) is 'n lughawe in Richardsbaai, Suid-Afrika. Dit word onafhanklik bestuur en is nie deel van die netwerk van groter lughawens wat deur die Airports Company South Africa (ACSA) bestuur word nie. Die lughawe word bestuur deur Indiza Airport Management, en is tans onder leiding van bestuurder Heila Trollip. Die lughawe is ook die tuiste van die enigste lugvaartonderhoudsmaatskappy in die Noord-Natal, Alton Aero Engineering. South African Express vlieg tans die enigste geskeduleerde vlugte van en na Richardsbaai, met 'n vloot Bombardier Q Series-vliegtuie. Teen laat 2011, na baie spekulasie, is bevestig dat die lughawe 'n groot opgradering sou ondergaan wat die lughawe se status tot internasionaal sou verhoog het. Die uitbreidingsprojek is egter uitgestel hangende 'n antwoord van die plaaslike dorp Mandlanzini, oor die kwessie van informele inwoners wat hulle in die pad van die beoogde aanloopbaanuitbreiding gevestig het. Die opgradering kom op 'n kritieke tyd, met South African Express se uitfasering van die Bombardier Q300-vliegtuie.